Daphne van Domselaar

Daphne van Domselaar (s. 6. maaliskuuta 2000 Beverwijk) on alankomaalainen jalkapalloilija, pelipaikaltaan maalivahti. Hän on pelannut Alankomaiden naisten maajoukkueessa vuodesta 2022. Hän edustaa kotimaassaan FC Twenteä.

Van Domselaar siirtyi kesällä 2017 FC Twenten joukkueeseen. Hän voitti Alankomaiden liigamestaruuden vuosina 2019, 2021 ja 2022 ja on ollut kahdella jälkimmäisellä mestaruuskaudella joukkueen ykkösmaalivahti.

Van Domselaar on pelannut useissa Alankomaiden nuorten maajoukkueissa. Hän pelasi Alankomaiden naisten maajoukkueessa ensimmäisen ottelunsa helmikuussa 2022 Suomea vastaan. Toisen kerran hän pääsi pelaamaan EM-kilpailuissa 2022, kun hän tuli joukkueensa ensimmäisessä ottelussa Ruotsia vastaan kentälle ykkösmaalivahti Sari van Veenendaalin loukkaannuttua pelin ensimmäisellä jaksolla. Hän pelasi myös joukkueensa kaksi seuraavaa EM-turnauksen alkulohko-ottelua ja tappiollisen puolivälieräottelun. Lokakuun 2022 puoliväliin mennessä hän on pelannut kahdeksan maaottelua.

Lähteet 

Alankomaalaiset jalkapallomaalivahdit
Vuonna 2000 syntyneet
Elävät henkilöt